270 alatt a forint
Erősödött a forint a bankközin, a Fed kamatdöntését várja a piac. Az eurót 269,65/85 forinton jegyezték.
Erősödött a forint a bankközi devizapiacon, az eurót hétfőn fél négy tájban 269,65/85 forinton jegyezték, szemben a 271,80/272,00-es pénteki árfolyammal. A forint 77 bázisponttal 4,47 százalékra erősödött a plusz/mínusz 15 százalékos ingadozási sáv erős oldalán.

A kereskedők szerint alacsony forgalommal, várakozó hangulattal indult a hét a bankközi devizapiacon és az állampapírpiacon is. A forint a feltörekvő piaci valutákkal együtt erősödött, az euróval 269,65 és 271,10 forint között kereskedtek. A hét meghatározó eseménye az amerikai jegybank szerepét betöltő Fed kedd esti kamatdöntése lesz, s piacon egyre kevésbé tartanak valószínűnek egy kamatemelést. A dollárral 209,50/80 forinton kereskedtek, míg pénteken 211,10/20 forinton állt a kurzus délután.

A magyar pénzügyminisztérium ugyancsak kedden délután teszi közzé az államháztartás júliusi hiányát, ami befolyásolhatja a forint további kurzusát. A cseh, a lengyel és a magyar inflációs mutatók is a héten jelennek meg, a KSH pénteken reggel közli a fogyasztói árak júliusi alakulását. A maginfláció alakulása befolyásolja majd a közép-európai régió jegybankjainak kamatdöntését, a Magyar Nemzeti Bank Monetáris Tanácsa a meghirdetett ülésrend szerint augusztus 28-án határoz legközelebb az irányadó kamatról. A piacon egyelőre nem érződik kamatemelési készülődés, bár egy 25 bázispontos emelést nem zárnak ki teljesen.

A forintpiacon az overnight kamat 7 százalékon, a tomnext 6,90 százalékon maradt, a hosszabb lejáratokon alig volt kereskedés. Az állampapírpiacon a pénteki heves ingadozás után a hétfői nap inkább a vásárlásoké volt, a hozamszintek minden lejáraton csökkentek 3-14 bázisponttal.

A héten nem lesz államkötvény aukció, csupán 3-6-12 hónapos diszkont-kincstárjegyeket értékesít az Államadósság Kezelő Központ, összesen 120 milliárd forint névértéken. A rövidebb lejáratok iránt valószínűleg lesz elegendő kereslet, de az egyéves futamidőn mérsékeltebb sikerre számítanak. Hétfőn az éven belüli lejáratokon 6,98, 7,32 és 7,83 százalékos másodpiaci referenciahozam alakult ki.